Barritskov Gods - Sonne und Strand
Barritskov Gods
Barritskov Slots hovedbygning er fra 1916, hvor man samtidig rev det gamle slot fra 1500-tallet ned. Resterne af "det gamle Barritskov" ligger som en ruin i den private park. Øst for nuværende hovedbygning ser man forvalterbolig, godskontor, folkekøkken og de tidligere avlsbygninger, der er opført 1880-84.
Det gamle Barritskov fra 1500-tallet, ca. 1910
Matrikelkort, 1777-1880-erne. Det gamle Barrritskov med avlsbygninger, park, mølledam og vandmølle (ved 16)
Godsejeren havde forskellige rettigheder: Han var skattefri, havde "hals- og håndsret" over sine fæstere – kunne idømme dem straffe, hvis de overtrådte regler, han havde jagt- og fiskeriretten til al jorden – herlighedsretten m.m.; men godsejeren havde til gengæld også forskellige pligter: At inddrive fæstebøndernes skatter til kongen og tiende til kirken, som han i øvrigt selv ejede, at udskrive soldater, at ansætte juridisk uddannet personale til at ordne skifterne efter afdøde fæstere og lovformelige kontrakter med fæsterne m.m.
I svinget vest for Barritskov ligger en gammel landarbejderbolig – Barritlunds Hus – hvor 2 polske familier med 21 børn en overgang havde til huse. I det hele taget var de ansatte en mangfoldig og international forsamling: Mejeristen var holstener, og en danselærer gjorde en norsk malkepige gravid.
Syd for vejen, rundt langs mølledammen lå kuskens hus, smedjen, møllen (kendt fra 1400-tallet), gartneriet og sydøst for godset lå skyttens hus. Barritskov var i sig selv en landsby – og Barritskovby var Barritskovs by.
Barritskovs ansatte i markbruget, ca. 1935
Efter ca. 150 år som storlandbrug i adelig eje, blev godset solgt til Harttung-familien, der drev godset videre. Men fra 1996 begyndte en omlægning til økologisk grøntsagsproduk-tion og salg. Den virksomhed, der i dag er "Aarstiderne".